GHEORGHE BÂLICI

GHEORGHE BÂLICI

S-a născut pe data de 3 februarie 1963 la Hiliuţi, Răşcani (Republica Moldova). A absolvit Facultatea de Litere a Universităţii din Republica Moldova şi Facultatea de Administrare Publică la Academia de Ştiinţe ale Administrării Publice de pe lângă Preşedintele Republicii Moldova (studii postuniversitare). Este specialist principal la Primăria Municipiului Chişinău.

Cărţi editate: Floarea din inimă (1991); Contra bolilor de stat (2001), Epigrama de dimineaţă (2003), Cu limba de un hexametru (2008), Coşul minim de râs (2009), Trei crai de la Râsărit (2010) – în colaborare, Umor la puterea a treia (2012) – în colaborare, O mie şi una de epigrame (2013), Romanţă pentru mama (2014). Gheorghe Bâlici a primit, în anul 2010, medalia de „Maestru al literaturii”, care i-a fost decernată de Preşedintele Republicii Moldova.

SOARTĂ

Profesori buni, dorindu-mi bine,

Ghidați de-un spirit altruist,

Au vrut să facă om din mine,

Dar am ajuns epigramist…

CELOR CARE AU DECLARAT CĂ TALENTUL MEU

„ESTE ÎN CĂDERE LIBERĂ”

Nu fac și n-am făcut bravadă,

Dar vă răspund la gașca toată:

Talentul vostru o să cadă

Doar dacă va urca vreodată!…

DEMNITARII NOȘTRI

Obișnuiți să aibă-n orice zi

Condiții foarte bune de-a munci,

Cu mese și suită-mpărătească,

Le vine foarte greu… să și muncească.

TOAMNA VINIFICATORULUI

Acum vreo două săptămâni,

Când șchiopătam de un picior,

Băui ulcior după ulcior

Și-am șchiopătat mai mult de mâini…

SATISFACȚIE

La ce vile și-au făcut

Hoții mari, devine clar:

Munca noastră s-a pierdut,

Dar vedem că nu-n zadar!…

PROTESTE ȘI SIMILITUDINI

Săracii toți, cu mic și mare,

Să dea în urmă nu mai vor,

Că-n lupta pentru bunăstare

Guvernul e de partea lor!…

LĂCUSTELE ȚĂRII

Din tagma clanului satrap

La omul harnic, dar flămând,

Când unul i se urcă-n cap,

În urma lui se face rând!…

PREFERINȚĂ

Chiar dacă ține ore bune

Și de subiect habar nu are,

Accept prostia vorbitoare

În locul celei de-acțiune.

SCRISOARE DIN SPITAL

O, Doamne, mă-ntreb gânditor,

Întins cum mă aflu pe-o targă:

La îngerul meu păzitor

De ce nu i-ai dat și o vargă?!…

TOPÂRCENIANĂ

Toamna cea cu rod bogat,

Ce-a umplut tingirile,

Poate fi de neuitat…

C-au venit scumpirile.

PEISAJ POLITIC AȘA-ZIS DEMOCRATIC

Cu-atât de multă hălăciugă,

Chiar extremiștii ce doresc

Democrația s-o distrugă

O caută și… n-o găsesc.

PROTEST LA PARLAMENT

La toți aleșii de pripas

Vii să le schimbi puțin doctrina,

Dar nu le mai ajungi la nas,

Că nu dau voie cu prăjina…

DIFERENȚIERE

De când iubita-mi, un tezaur,

Și-a prins de nas un ghiul de aur,

Declară cu vădit temei

Că nu mai sunt de nasul ei…

LEGE MAFIOTĂ

În țara asta poți să juri

Că pentru hoții mari, din stat,

Rușine nu ar fi să furi,

Ci să întorci ce ai furat!…

PSEUDODEMOCRATUL

Luptând cu hoți și mafioți,

El măștile le-a smuls la toți

Și-având atâtea măști întruna,

Mai folosește câte una!…

DESTINUL ROMÂNILOR

Uitați de Domnul și de muma,

Râvnind s-atingem un liman,

Ne sapă rușii și acuma,

Ne doare-altoiu-american…

LA PETRECERILE SELECTE

Părerea mea, ca un precept,

O spun, chiar dacă nu-i comodă:

E foarte greu să fii deștept

În haine care nu-s la modă…

PĂZEA!

În cosmos rușii au zburat

Și-apoi, sporindu-le avântul,

Atât de mult au progresat,

Că pot să zboare tot pământul!…

REPERCUSIUNE

Te rogi la stat, de n-ai umor,

Să-ți dea o mână de-ajutor

Și mâna asta-n mod ilar

O simți la tine-n buzunar!…

CELUI CARE M-A ÎNTREBAT

CUM DE AJUNG UNII ATÂT DE SUS

Nu poți avea la tot răspunsuri,

Chiar dacă mai pricepi ceva:

Avem cu toții neajunsuri

Cu care-ajungem undeva!…

UNUI DEMNITAR, VIS-A-VIS

DE CONDIȚIILE SALE DE LUCRU

Nu ai de loc deranjamente,

Iar când, la lucru, îți creezi

Condiții bune, excelente,

Cum ai putea să și lucrezi?!…

Contents